Regionsudvalgets resolution om »Resultaterne af Regeringskonferencen« (98/C 64/18)

REGIONSUDVALGET har -

under henvisning til udkastet til Amsterdam-traktaten, der blev vedtaget den 16.-17. juni 1997 og undertegnet den 2. oktober 1997,

under henvisning til sluterklæringen fra EU's topmøde for regioner og byer den 15.-16. maj 1997,

under henvisning til Regionsudvalgets rapport »Regioner og byer - Europas fundament« af

10. april 1997,

under henvisning til sluterklæringen fra Europa-Parlamentets og Regionsudvalgets konference med deltagelse af De Europæiske Regioners Forsamling og De Europæiske Kommuners og Regioners Råd, den 3. oktober 1996,

under henvisning til Regionsudvalgets rapport »De regionale og lokale myndigheder som aktive deltagere i Den Europæiske Politiske Union« af 18. september 1996,

under henvisning til Regionsudvalgets erklæring med henblik på regeringskonferencen af 8. marts 1996,

under henvisning til Regionsudvalgets udtalelse om revisionen af traktaten om Den Europæiske Union af 21. april 1995,

og ud fra følgende betragtninger:

EU behøver fuld støtte fra regionerne, byerne og kommunerne, hvis styrke ligger i deres forskelligartethed og deres autonomi;

Regionsudvalgets medlemmer er fast besluttet på at påtage sig deres ansvar og stille deres kompetence til rådighed for EU ved at deltage tættere i udarbejdelsen af EU's politikker;

kun ved at bevæge sig i denne retning vil EU blive i stand til at skabe en bedre fremtid for Europas borgere -

vedtaget følgende resolution.

1. Regionsudvalget konstaterer med tilfredshed, at den tidsplan, der var fastlagt for regeringskonferencen, blev overholdt, og at der nu er banet vej for udvidelsesforhandlingerne. Det går ud fra, at afgørende institutionelle reformer som strukturreformen i Kommissionen, øget anvendelse af afstemninger med kvalificeret flertal og ændring af stemmevægtningen i Rådet vil blive vedtaget for at videreføre den europæiske integration med henblik på den kommende udvidelse.

2. Regionsudvalget bifalder den styrkelse af den demokratiske legitimering og af kontrollen med beslutningerne i EU, der er gennemført takket være den væsentlige udvidelse af Europa-Parlamentets ret til at medvirke og af EF-domstolens kompetence.

3. Regionsudvalget påskønner det samlede resultat af regeringskonferencen som et vigtigt skridt i retning af den politiske union. Det understreger særligt EU's styrkede sociale og beskæftigelsespolitiske rolle, der tjener borgernes interesse og udgør et nødvendigt supplement til den vedtagne overgang til en fælles europæisk valuta. Regionsudvalget hilser det derfor velkomment, at Protokollen om Social- og Arbejdsmarkedspolitikken er indarbejdet i den nye traktat, og at der er tilføjet et afsnit om beskæftigelsen, ligesom det bifalder Det Europæiske Råds resolution om vækst og beskæftigelse.

4. Regionsudvalget bifalder erklæringen om, at Unionen bygger på principperne om frihed, demokrati og respekt for menneskerettighederne og de grundlæggende frihedsrettigheder samt retsstatsprincippet.

5. Regionsudvalget bifalder fremskridtene angående fremme af lige muligheder og ligebehandling og hilser den nye generelle bestemmelse om ikke-diskriminering velkommen.

6. Regionsudvalget bifalder, at Amsterdam-traktaten åbner mulighed for, at Regionsudvalget også kan høres af Europa-Parlamentet.

7. Regionsudvalget bifalder, at den obligatoriske høring af Regionsudvalget er udvidet til også at omfatte områderne beskæftigelse, social- og arbejdsmarkedspolitik, erhvervsuddannelse, miljø og transport; det minder om, at disse områder ikke hører under Fællesskabets enekompetence, men er undergivet subsidiaritetsprincippet, hvorfor der påhviler Regionsudvalget et særligt ansvar.

8. Regionsudvalget bifalder, at sager, der vedrører det grænseoverskridende samarbejde, fremhæves som særlig vigtige i forbindelse med Rådets og Kommissionens fakultative høring af RU, og kræver, at muligheden for fakultativ høring også udnyttes i forøget omfang i andre vigtige sager.

9. Regionsudvalget bifalder, at det for fremtiden får administrativ og budgetmæssig autonomi, da dette vil øge arbejdets effektivitet.

10. a) Regionsudvalget beklager, at EF-traktatens artikel 3 B ikke blev ændret, så den anerkender de regionale og lokale myndigheders særlige rolle i forbindelse med subsidiaritetsprincippet. Regionsudvalget gentager, at de regionale og lokale myndigheder bedst er i stand til at forstå det komplekse begreb subsidiaritet og medvirke til at overvåge dets efterlevelse. Regionsudvalget betragter den »protokol om anvendelse af nærhedsprincippet og proportionalitetsprincippet«, der er knyttet som bilag til Amsterdam-traktaten, som et vigtigt led i bestræbelserne på at videreudvikle subsidiaritetsprincippet til en grundsætning for Fællesskabet. Regionsudvalget giver udtryk for ønsket om, at ånd og bogstav i denne protokol respekteres fuldt ud i alle medlemsstater. Regionsudvalget bifalder formuleringen i protokollens artikel 9 om, at Kommissionen skal tage hensyn til behovet for, at enhver byrde af finansiel eller administrativ art, der pålægges Fællesskabet, nationale regeringer og lokale myndigheder står i rimeligt forhold til det mål, der skal nås (protokollens artikel 9, tredje led).

b) Regionsudvalget bifalder, at Amsterdam-traktaten ledsages af en erklæring undertegnet af Belgien, Tyskland og Østrig, som fastlægger, at EU's indsats, i henhold til subsidiaritetsprincippet, ikke alene vedrører medlemsstaterne, men også de enheder, disse består af, for så vidt som disse enheder i henhold til medlemsstaternes forfatningsmæssige bestemmelser har lovgivningsmæssige beføjelser. Regionsudvalget udtrykker ønske om, at samtlige medlemsstater, der omfatter territoriale enheder, som i henhold til forfatningen har lovgivningsmæssige beføjelser, tilslutter sig denne erklæring.

11. Regionsudvalget beklager, at det på denne regeringskonference ikke lykkedes at opnå hensyntagen til de forslag til ændring af traktaten, som havde til hensigt at styrke Regionsudvalgets demokratiske legitimering, nemlig:

a) at forankre princippet om kommunalt og regionalt selvstyre i traktaten, hvad der er af stor betydning for en stærk og handlekraftig Europæisk Union, som er tæt på borgerne,

b) at indføre et krav om, at medlemmer af Regionsudvalget skal være folkevalgte i en regional eller lokal forsamling eller være politisk ansvarlige over for en forsamling, der er valgt ved almindelige og direkte valg,

c) at give Regionsudvalget status af institution, således som foreslået i artikel 4, stk. 1, i EF-traktaten, og at harmonisere regionsudvalgsmedlemmernes mandatperiode med Europa-Parlamentets og Kommissionens fem år,

d) at indrømme Regionsudvalget formel ret til at indbringe sager for EF-Domstolen for at beskytte sine kompetenceområder og at indrømme de regioner, der har lovgivningsmæssige beføjelser, en lignende klageret.

12. Regionsudvalget beklager, at samtykkeproceduren ikke blev erstattet af medbestemmelsesproceduren i forbindelse med alle struktur- og samhørighedsfondsforordninger.

13. Regionsudvalget forbeholder sig ret til på ny at fremsætte sine krav om en ny og bedre repræsentation af de lokale og regionale myndigheder, når der engang i fremtiden igen skal foretages ændringer af traktaten.

Konferencen for regioner og byer den 15. og 16. maj 1997 blev en stor succes, som fik positive indvirkninger på resultaterne af regeringskonferencen i Amsterdam den 16.-17. juni 1997. På den baggrund foreslår Regionsudvalget, at der holdes en sådan konference for delstater, regioner, amter, byer og kommuner hver gang, der skal træffes grundlæggende beslutninger om videreudvikling af den europæiske integration.

14. Nu ser Regionsudvalget det som sin vigtigste opgave snarest muligt at føre Amsterdam-traktatens bestemmelser ud i livet og endnu mere effektivt end hidtil at løse de opgaver, traktaten giver det, i nært samarbejde med de øvrige EU-institutioner.

15. Regionsudvalget bekræfter sin interesse for og uindskrænkede beredvillighed til at arbejde sammen med Europa-Parlamentet. Det forventer, at konsultationsprocessen mellem de to institutioner indledes, allerede før Amsterdam-traktaten træder i kraft.

16. Regionsudvalget håber, at Kommissionen og Ministerrådet allerede nu, altså før Amsterdam-traktatens ikrafttræden, vil høre det i alle de tilfælde, hvor traktaten indebærer en udvidelse af den obligatoriske høring. Dette gælder navnlig områderne beskæftigelse, erhvervsuddannelse og miljøbeskyttelse. Regionsudvalget forpligter sig til gengæld til allerede nu at tilstille Europa-Parlamentet sine udtalelser.

17. Regionsudvalget håber, at Amsterdam-traktaten ratificeres snarest muligt, således at det i overensstemmelse med sin institutionelle rolle kan fortsætte med at yde sit bidrag til den europæiske integrationsproces. Regionsudvalget vil bestræbe sig på at fremme borgernes kendskab til emnerne for den europæiske integrationsproces og indholdet af den nye traktat, for således at skabe størst mulig folkelig opbakning om selve ratificeringen af traktaten.

Bruxelles, den 20. november 1997.

Pasqual MARAGALL i MIRA

Formand for Regionsudvalget